31996R0540
L 079/8
JURNALUL OFÍCIAL AL UNIUNII EUROPENE
REGULAMENTUL (CE) NR. 540/96 AL CONSILIULUI
din 25 martie 1996
de modificare a Regulamentului (CE) nr. 3010/95 privind suspendarea totală sau parțială a drepturilor vamale aplicabile anumitor produse încadrate în capitolele 1-24 și în capitolul 27 din Nomenclatura Combinată, originare din Malta și Turcia (1995)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 113,
având în vedere propunerea Comisiei,
întrucât Regulamentul (CE) nr. 3010/95 (1) a suspendat în totalitate sau parțial drepturile vamale aplicabile anumitor produse agricole și anumitor produse petroliere originare din Turcia și Malta; întrucât perioada de valabilitate a acestui regulament a expirat la 31 decembrie 1995;
întrucât este oportun să nu se întrerupă relațiile comerciale existente; întrucât este necesar, în consecință, să se prelungească durata de aplicare a regulamentului menționat;
întrucât avantajele tarifare acordate în acest context este necesar să fie cel puțin echivalente cu cele acordate de Comunitate țărilor în curs de dezvoltare care beneficiază de sistemul preferințelor generalizate;
întrucât uniunea vamală dintre Comunitatea Europeană și Turcia a intrat în vigoare la 31 decembrie 1995; întrucât este necesar să se modifice, în consecință, anexele la regulamentul în cauză,
ADOPTĂ PREZENTUL REGULAMENT:
Articolul 1
Regulamentul (CE) nr. 3010/95 se modifică după cum urmează:
1.
În titlul regulamentului, mențiunea „(1995)” se elimină.
2.
Articolul 1 se înlocuiește cu următorul text:
„Articolul 1
Sunt admise la importul în Comunitate, cu drepturile vamale indicate cu privire la fiecare în parte:
-
începând de la 1 ianuarie 1995, produsele de la capitolele 1-24 din Nomenclatura Combinată, originare din Malta și Turcia, enumerate în anexele I și II;
-
de la 1 ianuarie până la 30 decembrie 1995, produsele petroliere de la capitolul 27 din Nomenclatura Combinată, rafinate în Turcia, enumerate în Anexa III.”
3.
Anexele se modifică după cum urmează:
(a)
În antetul anexei I ultima coloană, mențiunea „Perioada dintre 1.7.1995 și 31.12.1995” se înlocuiește cu mențiunea „Începând cu 1.7.1995”.
(b)
În Anexa I, în ceea ce privește numerele de ordine 16.0500, 16.0510, 16.0520, 16.1070 și 16.2900, tabelul se înlocuiește cu tabelul care figurează în anexa I la prezentul regulament.
(c)
Anexa II se înlocuiește cu cea care figurează în anexa II la prezentul regulament.
(d)
Anexa III se elimină cu efect începând cu 31 decembrie 1995.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 1 ianuarie 1995, cu excepția anexei II, care se aplică începând cu 31 decembrie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 martie 1996.